钦定古今图书集成/明伦汇编/皇极典/第010卷 > 周
## 钦定古今图书集成/明伦汇编/皇极典/第010卷 > 周

### 武王本纪

按《史记·周本纪》：“周后稷，名弃，其母有邰氏女，曰姜原。
姜原为帝喾元妃，姜原出野，见巨人迹，心忻然说，欲
践之，践之而身动如孕者。居期而生子，以为不祥，弃
之隘巷，马牛过者，皆辟不践，徙置之林中。适会山林
多人，迁之而弃渠中。冰上飞鸟以其翼覆荐之，姜原
以为神，遂收养。长之初欲弃之，因名曰弃。弃为儿时”，
屹如巨人之志。其游戏好种树麻、菽，麻、菽美。及为成
人，遂好耕农，相地之宜，宜谷者稼穑焉，民皆法则之。
帝尧闻之，举弃为农师，天下得其利，有功。帝舜曰：“弃，
黎民始饥，尔后稷播时百谷。”封弃于邰，号曰后稷，别
姓姬氏。后稷之兴，在陶唐、虞、夏之际，皆有令德。后稷
卒，子不窋立。不窋末年，夏后氏政衰，去稷，不务不窋，
以失其官，而奔戎狄之间。不窋卒，子鞠立。鞠卒，子公
刘立。公刘虽在戎狄之间，复修后稷之业，务耕种，行
地宜，自漆、沮渡渭，取材用，行者有资，居者有畜积，民
赖其庆，百姓怀之，多徙而保归焉。周道之兴自此始，
故《诗》人歌“乐思其德。”公刘卒，子庆节立，国于豳。庆节
卒，子皇仆立。皇仆卒，子差弗立。差弗卒，子毁隃立。毁
隃卒，子公非立。公非卒，子高圉立。高圉卒，子亚圉立。
亚圉卒，子公叔祖类立。公叔祖类卒，子古公亶父立。
古公亶父复修后稷、公刘之业，积德行义，国人皆戴
之。薰育戎狄攻之，欲得财物予之；已复攻，欲得地与
民。民皆怒，欲战。古公曰：“有民立君，将以利之。今戎狄
所为攻战，以吾地与民，民之在我与其在彼何异？民
欲以我故战，杀人父子而君之，予不忍为。”乃与私属
遂去豳，度漆、沮，逾梁山，止于岐下。豳人举国扶老携
弱，尽复归古公于岐下。及他旁国闻古公仁，亦多归
之。于是古公乃贬夷狄之俗，而营筑城郭室屋，而邑
别居之，作《五官有司》。民皆歌乐之，颂其德。古公有长
子曰太伯，次曰虞仲。太姜生少子季历。季历娶太任，
皆贤妇人。生昌，有圣瑞。古公曰：“我世当有兴者，其在
昌乎？”长子太伯、虞仲知古公欲立季历以传昌，乃二
人亡如荆蛮，文身断发，以让季历。古公卒，季历立，是
为公季。公季修古公遗道，笃于行义，诸侯顺之。公季
卒，子昌立，是为西伯。西伯曰文王。遵后稷、公刘之业，
则古公、公季之法，笃仁，敬老，慈少。礼下贤者，日中不
暇食以待士。士以此多归之。伯夷、叔齐在孤竹，闻西
伯善养老，盍往归之。太颠、闳夭、散宜生、鬻子、辛甲大
夫之徒皆往归之。崇侯虎谮西伯于殷纣曰：“西伯积
善累德，诸侯皆向之，将不利于帝。”帝纣乃囚西伯于
羑里。闳夭之徒患之，乃求有莘氏美女，骊戎之文马，
有熊九驷，他奇怪物，因殷嬖臣费仲而献之纣。纣大
说，曰：“此一物足以释西伯，况其多乎？”乃赦西伯，赐之
弓矢斧钺，使西伯得征伐。曰：谮西伯者，崇侯虎也。西
伯乃献洛西之地以请纣去炮烙之刑，纣许之。西伯
阴行善，诸侯皆来决平。于是虞芮之人有狱不能决，
乃如周。入界，耕者皆让畔，民俗皆让长。虞、芮之人未
见西伯，皆惭，相谓曰：“吾所争，周人所耻，何往为？祇取
辱耳。”遂还，俱让而去。诸侯闻之，曰：“西伯盖受命之君，

邗，明年伐崇侯虎而作丰邑，自岐下而徙都丰。明年，
西伯崩，太子发立，是为武王。西伯盖即位五十年。其
囚羑里，盖益《易》之八卦为六十四卦。诗人道西伯，盖
受命之年称王，而断虞芮之讼。后十年而崩，谥为文
王，改法度，制正朔矣。追尊古公为太王，公季为王季，
盖王瑞自太王兴。武王即位，太公望为师，周公旦为
辅，召公、毕公之徒左右王师，修文王绪业。九年，武王
上祭于毕东，观兵至于盟津，为文王木主，载以车中
军。武王自称太子发，言奉文王以伐，不敢自专。乃告
司马、司徒、司空诸节：“齐栗，信哉！予无知！以先祖有德
臣小子，受先功，毕力赏罚以定其功。”遂兴师。师尚父
号曰：“总尔众庶，与尔舟楫，后至者斩。”武王渡河，中流
白鱼跃入王舟中，武王俯取以祭。既渡，有火自上复
于下，至于王屋，流为乌，其色赤，其声魄云。是时诸侯
不期而会盟津者八百诸侯。诸侯皆曰：“纣可伐矣。”武
王曰：“女未知天命，未可也。”乃还师归。居二年，闻纣昏
乱，暴虐滋甚，杀王子比干，囚箕子。太师疵、少师彊抱
其乐器而奔周。于是武王遍告诸侯曰：“殷有重罪，不
可以不毕伐。”乃遵文王。遂率戎车三百乘，虎贲三千
人，甲士四万五千人，以东伐纣。十一年十二月戊午，
师毕渡盟津，诸侯咸会，曰：“孳孳无怠！”武王乃作《太誓》，
告于众庶：“今殷王纣乃用其妇人之言，自绝于天，毁
坏其三正，离逖其王父母弟，乃断弃其先祖之乐，乃
为淫声，用变乱正声”，怡说妇人。故今予发，维共行天
罚。勉哉夫子！不可再，不可三。二月甲子昧爽，武王朝
至于商郊牧野，乃誓。武王左杖黄钺，右秉白旄以麾
曰：“远矣西土之人！”武王曰：“嗟！我有国冢君司徒、司马、
司空、亚旅、师氏，千夫长，百夫长，及庸、蜀、羌、髳、微、纑、彭、
濮人，称尔戈，比尔干，立尔矛，予其誓。”王曰：“古人有言，
牝鸡无晨，牝鸡之晨，惟家之索。”今殷王纣维妇人言，
是用自弃其先祖，肆祀不答，昏弃其家国，遗其王父
母弟不用，乃维四方之多罪，逋逃是崇是长，是信是
使，俾暴虐于百姓，以奸轨于商国。今予发维共行天
之罚，今日之事，不过六步七步，乃止齐焉。夫子勉哉！
不过于四伐、五伐、六伐、七伐，乃止齐焉。勉“哉夫子！尚
桓桓如虎如罴如豺，如离于商郊，不御克奔，以役西
土。勉哉夫子！尔所不勉，其于尔身，有戮誓已。”诸侯兵
会者，车四千乘，陈师牧野。帝纣闻武王来，亦发兵七
十万人距武王。武王使师尚父与百夫致师，以大卒
驰帝纣师。纣师虽众，皆无战之心。心欲武王亟入。纣
师皆倒兵以战，以开武王。武王驰之，纣兵皆崩，畔纣。
纣走反入登于鹿台之上，蒙衣其珠玉，自燔于火而
死。武王持太白旗以麾诸侯，诸侯毕拜武王。武王乃
揖诸侯，诸侯毕从。武王至商国，商国百姓咸待于郊。
于是武王使群臣告语商百姓曰：“上天降休！”商人皆
再拜稽首，武王亦答拜。遂入至纣死所。武王自射之，
三发而后“下车，以轻剑击之，以黄钺斩纣头，县《太白》
之旗。已而至，纣之嬖妾二女，二女皆经自杀。武王又
射三发，击以剑，斩以元钺，县其头《小白》之旗。”武王已
乃出复军。其明日，除道修社，及商纣宫。及期，百夫荷
罕旗以先驱。武王弟叔振铎，奉陈常车，周公旦把大
钺，毕公把小钺，以夹武王，散宜生、太颠、闳夭皆执剑
以卫。武王既入，立于社南大卒之左右，毕从，毛叔郑
奉明水，卫康叔封布兹，召公奭赞采，师尚父牵牲，尹
佚䇲祝曰：“殷之末孙季纣，殄废先王明德，侮蔑神祇，
不祀，昏暴商邑百姓，其章显闻于天皇上帝。”于是武
王再拜稽首曰：“膺更大命，革殷，受天明命。”武王又再
拜稽首，乃出封商纣子禄父殷之馀民。武王为殷，初
定未集，乃使其弟管叔鲜、蔡叔度相禄父治殷。已而
命召公释箕子之囚，命毕公释百姓之囚，表商容之
闾。命南宫括散鹿台之财，发钜桥之粟，以赈贫弱萌
隶。命南宫括史佚展九鼎宝玉。命闳夭封比干之墓，
命宗祝享祠于军。乃罢兵西归，行狩记政事，作《武成》；
封诸侯班赐宗彝，作分殷之器物。武王追思先圣，王
乃褒封神农之后于焦，黄帝之后于祝，帝尧之后于
蓟，帝舜之后于陈，大禹之后于杞。于是封功臣谋士，
而师尚父为首封。封尚父于营丘曰齐；封弟周公旦
于曲阜曰鲁；封召公奭于燕，封弟叔鲜于管，弟叔度
于蔡，馀各以次受封。武王征九牧之君，登豳之阜以
望商邑。武王至于周，自夜不寐。周公旦即王所，曰：“曷
为不寐？”王曰：“告女，维天不飨殷。自发未生，于今六十
年，麋鹿在牧，蜚鸿满野。天不享殷，乃今有成。维天建
殷，其登名民三百六十夫不显，亦不宾，灭以至今。我
未定天保何暇寐？”王曰：“定天保，依天室，悉求夫恶，贬
从殷王，受日夜劳，来我西土。我维显服。及德方明，自
洛汭延于伊汭，居易毋固，其有夏之居，我南望三涂，
北望岳鄙，顾詹有河，粤詹雒伊，毋远天室，营周居于
雒邑而后去，纵马于华山之阳，放牛于桃林之虚，偃
干戈，振兵释旅，示天下不复用也。”武王已克殷后二
年，问箕子殷所以亡，箕子不忍言殷恶以存亡国宜告武王亦丑，故问以“天道。”武王病，天下未集，群公惧。
穆卜周公，乃祓斋自为质，欲代武王。武王有瘳后而
崩，太子诵代立，是为成王。

按《吕氏春秋·先识篇》：“殷内史向挚见纣之愈乱迷惑
也，于是载其图法，出亡之周。武王大说，以告诸侯曰：
商王大乱，沈于酒德，辟远箕子，爰近姑与息，妲己为
政，赏罚无方，不用法式，杀三不辜，民大不服。守法之
臣出奔周国。”

按：《竹书纪年》：“周武王。”

〈注〉武王骈齿望羊，东伐纣，胜于牧野，兵不血刃，而天下归之。周德既隆，草木茂盛，蒿堪为宫室，因名“蒿室。”既有天下，遂都于镐。

十二年辛卯，王率西夷诸侯伐殷，败之于坶野。王亲
禽受于南单之台。遂分天之明，立受子禄父，是为“武
庚。”夏四月，王归于丰，飨于太庙，命监殷。遂狩于管，作
《大武》乐。

十三年，巢伯来宾，荐殷于太庙。遂大封诸侯。秋，“大有
年。”

十四年，王有疾，周文公祷于坛𫮃，作《金縢》。

十五年，肃慎氏来宾。初狩方岳，诰于沬邑。冬，迁《九鼎》
于洛。

十六年，箕子来朝。秋，王师灭蒲姑。

“十七年，命王世子诵于东宫。”“冬十有二月，王陟”，年九
十四。

按《说苑权谋篇》：“武王伐纣，过隧斩岸，过水折舟，过谷
发梁，过山焚莱，示民无返志也。至于有戎之隧，大风
折斾。散宜生谏曰：‘此其妖欤’？”武王曰：“非也，天落兵也。
风霁而乘以大雨，水平地而啬。散宜生又谏曰：‘此其
妖欤’？”武王曰：“非也，天洗兵也。卜而龟熸。散宜生又谏
曰：‘此其妖欤’？”武王曰：“不利以祷祠，利以击众，是熸之”
已。故武王顺天地，犯三妖，而禽纣于牧野，其所独见
者精也。

《贵德篇》：武王克殷，召太公而问曰：“将奈其士众何？”太
公对曰：“臣闻爱其人者，兼屋上之乌；憎其人者，恶其
馀胥。咸刘厥敌，使靡有馀，何如？”王曰：“不可。”太公出，邵
公入。王曰：“为之奈何？”邵公对曰：“有罪者杀之，无罪者
活之，何如？”王曰：“不可。”邵公出，周公入。王曰：“为之奈何？”
周公曰：“使各居其宅，田其田，无变旧新，唯仁是亲。百”
姓有过，在予一人。武王曰：“广大乎平天下矣。”凡所以
贵士君子者，以其仁而有德也。

按《帝王世纪》：商容与殷民观周师之入。见毕公至，“殷
民曰，是吾新君也。容曰非也，视其为人，严乎？将有急
色。君子临事而惧。”“见太公至民曰，是吾新君也。容曰
非也，视其为人，虎踞而鹰趾，当敌将众，威怒自倍，见
利即前，不顾其后。故君子临众，果于进退。”“见周公至
民曰，是吾新君也。容曰非也，视其为人，忻忻休休，志”
在除贼是非，天子则周之相国也。故圣人临众，不恶
而严，是以知之。见武王至民曰：“是吾新君也。”容曰：然。
圣人为海内讨恶，见恶不怒，见善不喜，颜色相副，是
以知之。

### 成王本纪

按《史记·周本纪》：“武王崩，太子诵代立，是为成王。成王
少周，初定天下，周公恐诸侯畔周公，乃摄行政当国。
管叔、蔡叔群弟疑周公与武庚作乱畔周，周公奉成
王命，伐诛武庚、管叔，放蔡叔，以微子开代殷后，国于
宋，颇收殷馀民以封武王少弟，封为卫康叔。晋唐叔
得嘉谷，献之成王，成王以归周公于兵所。周公受禾”
东土，鲁天子之命。初，管、蔡畔周，周公讨之，三年而毕
定，故初作《大诰》，次作《微子之命》，次《归禾》，次《嘉禾》，次《康
诰》《酒诰》《梓材》，其事在《周公》之篇。周公行政七年，成王
长，周公反政，成王北面就群臣之位。成王在丰，使召
公复营洛邑，如武王之意。周公复卜申视，卒营筑，居
九鼎焉。曰：此天下之中，四方入贡道里均，作《召诰》《洛
诰》。成王既迁殷遗民，周公以王命告，作《多士》《无佚》。召
公为保，周公为师，东伐淮夷残奄，迁其君薄姑。成王
自奄归，在宗周，作《多方》。既绌殷命，袭淮夷归在丰，作
《周官》。兴正礼乐，度制于是改，而民和睦，颂声兴。成王
既伐东夷，息慎来贺，王赐荣伯，作《贿息慎之命》。成王
将崩，惧太子钊之不任，乃命召公、毕公率诸侯以相
太子而立之。

按《竹书纪年》：“成王元年丁酉，春正月，王即位，命冢宰
周文公总百官。庚午，周公诰诸侯于皇门。夏六月，葬
武王于毕。秋，王加元服。武庚以殷叛，周文公出居于
东。”

二年，“奄人、徐人及淮夷入于邶”以叛。秋，“大雷电以风。
王逆周文公于郊”，遂伐殷。

三年，王师灭殷，杀武庚禄父，迁殷民于卫。遂伐奄，灭
蒲姑。

四年春正月，“初朝于庙。”夏四月，初尝麦。“王师伐淮夷”，
遂入奄。

五年春正月，王在奄，迁其君于蒲姑。夏五月，王至自奄，迁殷民于洛邑，遂营成周。

六年，“大蒐于岐阳。”

七年，周公复政于王。春二月，王如丰。三月，召康公如
洛度邑。甲子，周文公诰《多士》于成周，遂城东都。王如
东都，诸侯来朝。冬，王归自东都。立高圉庙。

八年春正月，王初莅阼亲政。命鲁侯禽父、齐侯伋迁
庶殷于鲁，作《象舞》。冬十月，王师灭唐，迁其民于社。
九年春正月，有事于太庙，初用勺。肃慎氏来朝。王使
荣伯锡《肃慎氏命》。

十年，“王命唐叔虞为侯。”越裳氏来朝。周文公出居于
丰。

十一年春正月，王如丰。唐叔献嘉禾。王命唐叔归禾
于周文公。王命周平公治东都。

〈注〉约按：周平公即君陈，周公之子，伯禽之弟。

十二年，王帅燕师城韩，王钖，韩侯命。

十三年，王师会齐侯、鲁侯伐戎。夏六月，鲁“大禘于周
公庙。”

十四年，秦师围曲城，克之。冬，洛邑告成。

十八年春正月，王如洛邑定鼎，凤凰见，遂有事于河。

武王没，成王少，周公旦摄政七年，制礼作乐，神鸟、凤凰见，蓂荚生，乃与成王观于河、洛，沈璧。礼毕，王退俟至于日昃，荣光并出，幕河，青云浮至，青龙临坛，衔《元甲》之图，坐之而去。礼于洛，亦如之。元龟、青龙苍光止于坛，背甲刻书，赤文成字，周公援笔以《世文》写之，书成文消，龟随甲而去。其言自周公讫于秦、汉，盛衰之符，麒麟游苑，凤凰翔庭，成王援琴而歌曰：“凤凰翱兮于紫庭，余何德兮以感灵。赖先王兮恩泽臻，于胥乐兮民以宁。”

十九年，王巡狩侯、甸、方岳，召康公从归于宗周。遂正
百官，黜丰侯。

二十一年，除治象。周文公薨于丰。

二十二年，“葬周文公于毕。”

二十四年，于越来宾。

二十五年，王大会诸侯于东都，四夷来宾。冬十月，归
自东都，有事于太庙。

三十年，离戎来宾。

约按：“离戎，骊山之戎也，为林氏所伐，告于成王。”

三十三年，王游于卷阿，召康公从归于宗周。命王世
子钊如房逆女。房伯祈归于宗周。

三十四年，雨金于咸阳。

约按：“咸阳天雨金，三年国有大丧。”

三十七年夏四月乙丑，王陟。

按《说苑·君道篇》：成王与唐叔虞燕居，剪梧桐叶以为
珪，而授唐叔虞曰：“余以此封汝。”唐叔虞喜，以告周公。
周公以请曰：“天子封虞耶？”成王曰：“余一与虞戏也。”周
公对曰：“臣闻之，天子无戏言，言则史书之，工诵之，士
称之。”于是遂封唐叔虞于晋。

按郑樵《通志三王纪》：“成王元年，周公位冢宰，以天下
初定。王年少，恐诸侯畔，周公摄政当国，南面黼扆，以
朝诸侯。成王冠，周公命史雍曰：‘辞达而已，勿多也’。史
雍颂曰：‘近于民，远于佞，近于义，啬于时，惠于财，任贤
使能’。周公曰：‘善’。成王朝于祖庙，以见诸侯。管叔、蔡叔
群弟疑周公摄政，恐不利于成王。奄君告武庚禄父”
曰：“此百世之时也，请举事。”管、蔡挟武庚率奄、淮夷叛
周公，奉王命兴师东伐。周公居东二年，罪人斯得诛
武庚、管叔，放蔡叔，与之车七乘，徒七十人，降霍叔于
庶人。三年不齿，遂定奄及淮夷，东土以宁，诸侯复宗
周。分殷之馀民为二，以其一封微子启代殷后国于
宋，又以其一封康叔于卫，又封季载于聃，实周公之
季弟也。又封武王之四子于晋，邘应韩。晋国得嘉禾，
异亩合颖，献之成王，成王以归周公于兵所。周公受
禾东土，旅天子之命，作《嘉禾》。周公遣使察民之有饥
寒者，狱讼之有冤者，贤才之有幽滞者，归而以告周
公。周公于其君来朝也，揖而问之。百姓闻之曰：“何居
之深而见之明也？”六年，周公朝诸侯于明堂，制礼作
乐，颁度量，而天下大治。交趾之南有越裳氏，重三译
而献白雉。周公曰：“德泽不加，君子不飨其贽；政令不
施，君子不臣其人。”译曰：“吾国之《黄耇》曰：‘天无烈风淫
雨，海不扬波三年矣’。”意中国有圣人。于是来朝。周公
致荐于宗庙，使者迷其归途。周公锡以軿车五乘，皆
为司南之制，使者载之，由扶南林邑海际，期年而至
其国，故指南车常为先导，示服远人，以正四方。周公
行政七年，成王长，周公反政，北面就群臣之位。成王
欲绍承武王之志，乃使召公先相，宅于洛邑。周公复
申视而卒营筑，谓之王城，是为东都，方千七百二十
丈，郛方十七里，南系于洛水，北因于郏山，故亦谓之
《郏鄏》。迁商之九鼎而居之。卜世三十，卜年七百，乃制
郊甸，方六百里。因西土为方千里，分为百县，县有四
郡，郡有鄙。以东都为天下之中，四方朝贡，道里均焉。
周公又营成周，迁商之顽民。初，周公避管、蔡流言之
难，居东，思公刘、太王居豳之事，以比序己志。及成王迎之，摄政致太平。其出入也，一德不回，纯似公刘太
王。太师因述其志，主于豳公之事，故为《豳风》。成王既
伐东夷，肃慎来贺，王赐荣伯作贿《肃慎之命》。虞夏商
之币，金为三品，或黄，或白，或赤，或刀布，或龟贝。周制
以商通货，以贾易物。太公立九府圜法，黄金方寸，重
一斤，钱圜函方，轻重以铢。布帛广二尺二寸为幅，长
四丈为匹，故曰：“宝于金，利于刀，流于泉，布于布，束于
帛。”周公为太师，召公为太保，毕公为太傅。召公以周
公尝摄王政，不宜留在王朝，复列臣职，其意不悦。周
公陈己意，作《君奭》以告之。卫康叔、聃季载皆有驯行。
周公言于王，举康叔为司寇，赐宝玉祭器，以彰有德；
季载为司空，各效其能。馀五叔无官，但有爵土而已。
初降霍叔为庶人，后三年复其旧封。成王之时，咸阳
雨金。末年四月甲子，王疾大渐，惧太子钊之不任，乃
命召公、毕公率诸侯相太子而立之。或言召太保奭、
芮伯、彤伯、毕公、卫侯、毛公率百官相太子而立之。乙
丑，王崩，在位三十年。通周公摄政为三十三年。召公、
毕公以太子见于先王庙，申告以文、武为王业之不
易，务节俭，毋多欲，以笃信临之。作《顾命》。

### 康王本纪

按《史记·周本纪》：“成王崩，二公率诸侯以太子钊见于
先王庙，申告以文王、武王之所以为王业之不易，务
在节俭，毋多欲，以笃信临之，作《顾命》。太子钊遂立，是
为康王。康王即位，遍告诸侯，宣告以文武之业以申
之，作《康诰》。故成康之际，天下安宁，刑错四十馀年，不
用康王命，作策毕公，分居里成周郊，作《毕命》。”康王卒，
子昭王瑕立。

按《竹书纪年》：“康王元年甲戌春正月，王即位，命冢宰
召康公总百官，诸侯朝于丰宫。”

三年，定乐歌“吉禘于先王，申戒农官，告于庙。”

九年，“唐迁于晋，作宫而美，王使人让之。”

十二年夏六月壬申，王如丰，锡《毕公命》。

十六年，锡齐侯伋命。王南巡狩，至九江庐山。

二十六年秋九月己未，王陟。

### 昭王本纪

按《史记周本纪》：“昭王之时，王道微缺，昭王南巡狩不
返，卒于江上。其卒不赴告，讳之也。立昭王子满，是为
穆王。”

按《竹书纪年》：“昭王元年庚子春正月，王即位，复设象
魏。”

六年，王锡《郇伯命》。“冬十二月，桃李华。”

十四年夏四月，恒星不见。

十六年，伐楚，涉汉，遇大兕。

十九年春，有星孛于紫微。祭公辛伯从王伐楚。天大
曀，雉兔皆震。丧六师于汉。王陟。〈按通志作在位五十一年〉
按《帝王世纪》：“昭王德衰，南征济于汉。船人恶之，以胶
船进王。王御船至中流，胶液船解，王及祭公俱没于
水中而崩。其右卒游靡，长臂，且多力，游振得王。”周人
讳之。

### 穆王本纪

按《史记周本纪》：“穆王即位，春秋已五十矣。王道衰微，
穆王闵文武之道缺，乃命伯”《申诫太仆》，国之政作。
命复宁。穆王将征犬戎，祭公谋父谏曰：“‘不可。先王
耀德不观兵’。夫兵戢而时动，动则威，观则玩，玩则无
震。是故周文公之《颂》曰：‘载戢干戈，载橐弓矢。我求懿
德，肆于时夏，允王保之’。先王之于民也，茂正其德而
厚其性，阜其财求而利其器用。明利害之乡，以文修
之，使之务利而辟害，怀德而畏威，故能保世以滋大。
昔”我先王世后稷以服事虞夏。夏之衰也，弃稷不务。
我先王不窋，用失其官，而自窜于戎狄之间，不敢怠
业，“时序其德，遵修其绪，修其训典，朝夕恪勤，守以敦
笃，奉以忠信，奕世载德，不忝前人。”至于文王、武王，昭
前之光明，而加之以慈和，事神保民，无不欣喜。商王
帝辛大恶于民，庶民不忍䜣载武王，以致戎于商牧。
是故先王非务武也，勤恤民隐而除其害也。夫先王
之制，邦内甸服，邦外侯服，侯卫宾服，夷蛮要服，戎、翟
荒服。甸服者祭，侯服者祀，宾服者享，要服者贡，荒服
者王。日祭、月祀、时享、岁贡、终王，先王之顺祀也。有不
祭则修意，有不祀则修言，有不享则修文，有不贡则
修名，有不王则修德。序成而有不至，则修刑。于是有
刑不祭，伐不祀，征不享，让不贡，告不王。于是有刑罚
之辟，有攻伐之兵，有征讨之备，有威让之命，有文告
之辞。布令陈辞而有不至，则增修于德，无勤民于远。
是以近无不听，远无不服。今自《大毕》，伯士之终也，犬
戎氏以其职来王，天子曰：“予必以不享征之，且观之
兵”，无乃“废先王之训而王几顿乎？吾闻犬戎树敦，率
旧德而守终纯固，其有以御我矣。”王遂征之，得四白
狼、四白鹿以归。自是荒服者不至，诸侯有不睦者，甫
侯言于王，作修《刑辟》。王曰：“吁！来，有国有土，告汝祥刑
在今。尔安百姓，何择非其人？何敬非其刑？何居非其
宜与？两造具备，师听五辞。五辞简信，正于五刑；五刑不简，正于五罚；五罚不服，正于五过。五过之疵，官狱
内狱，阅实其罪，惟钧其过。”五刑之疑有赦，五罚之疑
有赦，其审克之，简信有众，惟讯有稽。无简不疑，共严
天威。黥辟疑赦，其罚百率阅实其罪；劓辟疑赦，其罚
倍洒阅实其罪；膑辟疑赦，其罚倍差阅实其罪；宫辟
疑赦，其罚五百率阅实其罪；大辟疑赦其罚。千率阅
实其罪。墨罚之属千，劓罚之属千，膑罚之属五百，宫
罚之属三百，大辟之罚其属二百，五刑之属三千，命
曰《甫刑》。穆王立五十五年崩，子共王繄扈立。

按《竹书纪年》：“穆王元年己未，春正月，王即位，作昭宫，
命辛伯馀靡。冬十月，筑祗宫于南郑。”

〈注〉自武王至穆王，享国百年。穆王以下，都于西郑。

六年春，“徐子诞来朝”，锡命为伯。

八年春，北唐来宾，献一骊马，是生“𫘧耳。”

九年，筑春宫。

十一年，王命卿士“祭公谋父。”

十二年，“毛公班、共公利、逄公固帅师从王伐《犬戎》。”“冬
十月，王北巡狩，遂征《犬戎》。”

十三年春，祭公帅师从王西征，次于阳纡。秋七月，西
戎来宾。徐戎侵洛。冬十月，造父御王，入于宗周。
十四年，王帅楚子伐徐戎，克之。夏四月，王畋于军丘。
五月，作《范宫》。秋九月，翟人侵毕。冬，蒐于萍泽。作虎牢。
十五年春正月，留昆氏来宾。作《重壁台》。冬，王观于盐
泽。

十六年，“王命造父封于赵。”

十七年，王西征。秋八月，迁戎于太原。

王北征，行流沙千里，积羽千里。征犬戎，取其五王以东。西征于青鸟所解。西征还履天下亿有九万里。

十八年春正月，王居祗宫，诸侯来朝。

二十四年，王命左史戎夫作记。

三十五年，荆人入徐，毛伯迁帅师败荆人于泲。
三十七年，大起九师，东至于九江，架鼋鼍以为梁。遂
伐越，至于纡。荆人来贡。

三十九年，王会诸侯于涂山。

五十一年，作《吕刑》，命甫侯于丰。

五十五年，“王陟于祗宫。”

按：郑樵《通志三王纪》：“穆王即位，王宠盛伯之女盛姬，
为之筑重壁之台，怠于政治。徐夷作乱，帅九夷以伐
宗周，西至河上。穆王患其炽也，乃分东之诸侯，命徐
子主之。徐子嬴姓，处潢池之东，地方五百里，行仁义，
通沟陈蔡之间，欲舟行上国，得朱弓朱矢，以为天瑞，
自号偃王，陆地而朝者三十六国。皋陶之裔曰造父”，
以善御幸于穆王。王得八骏，日行千里，使造父御之，
欲车辙马迹，周于四方八极。西与王母宴于瑶池，作
《白云》《黄竹》之歌，乐而忘归。闻徐偃王僭窃，复御八骏，
长驱而还。使造父告楚，令伐徐。王孙厉谓楚子曰：“徐
王好行仁义，其志大矣。君若不伐楚，必事徐。”楚子曰：
“若有道，不可伐。”对曰：“大伐小，彊伐弱”，犹石之投卵，虎
之噬豚也。楚子于是伐徐。偃王不忍斗故败，乃北走
彭城东山下，民从之者以万计，因名其山曰徐山。徐
子将死，曰：“吾为不忍，以至于此。”

### 共王本纪

按《史记·周本纪》：“共王游于泾上，密康公从，有三女奔
之。其母曰：‘必致之王。夫兽三为群，人三为众，女三为
粲。王田不取群，公行不下众，王御不参一族。夫粲，美
之物也。众以美物归女，而何德以堪之？王犹不堪，况
尔之小丑乎？小丑备物，终必亡’。”康公不献，一年，共王
灭密。共王崩，子懿王囏立。〈按囏竹书纪年作繄〉
按《竹书纪年》：“共王元年甲寅春正月，王即位。”

四年，王师灭密。

九年春正月丁亥，王使内史良锡、《毛伯》迁命。

十二年，王陟。〈按通志作在位十年〉

### 懿王本纪

按：《史记周本纪》：“懿王之时，王室遂衰，诗人作刺。懿王
崩，共王弟辟方立。”

按：《竹书纪年》：“懿王”

〈注〉名坚。

元年丙寅春正月，王即位，天再旦于郑。

七年，西戎侵镐。

十三年，翟人侵岐。

十五年，王自《宗周》迁于槐里。

二十五年，王陟。

懿王之世，兴居无节，号令不时，《挈壸氏》不能共其职，诸侯于是携德。

### 孝王本纪

按《史记周本纪》：“懿王崩，共王弟辟方立，是为孝王。”
按《竹书纪年》，孝王元年辛卯春正月，王即位，命申侯
伐西戎。

五年，西戎来献马。

七年冬，“大雨电，江、汉水八年，初牧于汧、渭。

九年，王陟。〈按通志作在位十五年年六十五岁〉

### 夷王本纪

按：《史记周本纪》：“孝王崩，诸侯复立懿王太子燮为夷
王。夷王崩，子厉王胡立。”

按《竹书纪年》：“夷王元年庚子春正月，王即位。”

二年，蜀人、吕人来献琼玉。宾于河，用“介珪。”

三年，王致诸侯，烹齐哀公于鼎。

六年，王猎于《社林》，获犀牛一以归。

七年冬，雨雹大如砺。

八年，王有疾，诸侯祈于山川。王陟。〈按通志作在位十五年年六十〉

### 厉王本纪

按《史记周本纪》：“厉王即位三十年，好利近荣。夷公大
夫芮良夫谏厉王曰：‘王室其将卑乎’？夫荣公好专利
而不知大难。夫利，百物之所生也，天地之所载也，而
有专之，其害多矣。天地百物皆将取焉，何可专也？所
怒甚多，而不备大难。以是教王，王其能久乎？夫王人
者，将导利而布之上下者也。使神人百物无不得极，
犹日怵惕，惧怨之来也。故《颂》曰：‘思文后稷，克配彼天。
立我蒸民，莫匪尔极’。《大雅》曰：‘陈锡载周’。是不布利而
惧难乎？故能载周以至于今。今王学专利，其可乎？匹
夫专利犹谓之盗，王而行之，其归鲜矣。荣公若用周，
必败也。”厉王不听，卒以荣公为卿士用事。王行暴虐
侈傲，国人谤王。召公谏曰：“民不堪命矣。”王怒，得卫巫，
使监谤者，以告则杀之。其谤鲜矣，诸侯不朝。三十四
年，王益严，国人莫敢言，道路以目。厉王喜，告召公曰：
“吾能弭谤矣。”乃不敢言。召公曰：“是障之也。防民之口，
甚于防水。水壅而溃，伤人必多。民亦如之。”是故为水
者决之使导，为民者宣之使言。故天子听政，使公卿
至于列士献诗，瞽献“典，史献书，师箴瞍赋，蒙诵，百工
谏，庶人传语，近臣尽规，亲戚补察，瞽史教诲，耆艾修
之，而后王斟酌焉，是以事行而不悖。民之有口也，犹
土之有山川也，财用于是乎出，犹其有原隰衍沃也，
衣食于是乎生。口之宣言也，善败于是乎兴。行善而
备败，所以产财用衣食者也。夫民虑之于心，而宣之
于口，成而行之。若壅其口，其与能几何？”王不听，于是
国人莫敢出言。三年，乃相与畔，袭厉王。厉王出奔于
彘。厉王太子静匿召公之家，国人闻之，乃围之。召公
曰：“昔吾骤谏王，王不从，以及此难也。今杀王太子，王
其以我为仇而怼怒乎？夫事君者险而不仇，怼怨而
不怒，况事王乎？”乃以其子代王太子，太子竟得脱。召
公、周公二相行政，号曰“共和。”共和十四年，厉王死于
彘，太子静长于召公家，二相乃共立之为王，是为宣
王。

按《竹书纪年》：厉王“元年戊申春正月，王即位，作夷宫，
命卿士荣夷、公落、楚人来献龟贝。”

三年，淮夷侵洛，王命虢公长父伐之，不克。

八年，初监谤芮伯良夫戒百官于朝。

十一年，“西戎入于犬丘。”

十二年，王亡奔彘。国人围王宫，执召穆公之子杀之。
十三年，王在彘，共伯和摄行天子事。

十四年，𤞤狁侵宗周西鄙。召穆公帅师追荆蛮，至于
洛。

二十二年，大旱。

二十三年，大旱。

二十四年，大旱。

二十五年，大旱。

二十六年，“大旱，王陟于彘。”周定公、召穆公立太子靖
为王。共伯和归其国，遂大雨。

大旱既久，庐舍俱焚。会汾王崩，卜于太阳。《兆》曰：“厉王为祟。”周公、召公乃立太子靖共和，遂归国。〈按《通志》：“厉王在位四十年，流于彘，并共和十四年，共五十四年，崩于彘。” 〉

### 宣王本纪

按《史记·周本纪》：宣王即位，二相辅之，修政法文、武、成、
康之遗风，诸侯复宗。周。十二年，鲁武公来朝，宣王不
修籍于千亩。虢文公谏曰：“不可。”王弗听。三十九年，战
于千亩，王师败绩于姜氏之戎。宣王既亡南国之师，
乃料民于太原。仲山甫谏曰：“民不可料也。”宣王不听，
卒料民。四十六年，宣王崩，子幽王宫涅立。

按：《竹书纪年》：宣王

〈注〉名靖。

元年甲戌春正月，王即位。周定公、召穆公辅政。复田
赋，作《戎车》。

二年，锡太师皇父、司马休父命。

三年，王命大夫仲伐西戎。

四年，王命蹶父如韩，韩侯来朝。

五年夏六月，“尹吉甫帅师伐𤞤狁”，至于太原。秋八月，
“方叔帅师伐荆蛮。”

六年，召穆公帅师伐淮夷。王帅师伐徐戎，皇父休父
从王伐徐戎，次于淮。王归自伐徐。锡《召穆公命》。

九年，王会诸侯于东都，遂狩于甫。

十五年，王锡《虢文公命》。

二十二年，王锡王子多父命居洛。

二十五年，大旱，王祷于郊庙，遂雨。

二十九年，初不籍千亩。

三十年，“有兔舞于镐京。”

三十二年，王师伐鲁，杀伯御。命孝公。称于夷宫，有马
化为人。

三十三年，王师伐太原之戎，不克。

三十七年，“有马化为狐。”

三十八年，王师及晋穆侯伐条，戎奔戎，王师败逋。
三十九年，王师伐姜戎，战于千亩，王师败逋。

四十年，“料民于太原。”戎人灭姜邑。晋人败北戎于汾
隰。

四十一年，王师败于申。

四十三年，王杀大夫杜伯，其子隰叔出奔晋。

四十六年，王陟。

按郑樵《通志三王纪：宣王元年》，周、召二相辅王，法文、
武成、康之遗风。王命召公虎平淮夷，命皇父整六师，
程伯休父为司马，征徐戎；命召伯定南邦，封申伯以
褒其功。命蹶父抚北土，封韩侯为诸侯长。命仲山甫
出使，喻王之德意于四方。乃城东方，以定齐邑。海内
翕然向风，诸侯复宗。周尹吉甫作诗以美之。王不籍
千亩。虢文公谏曰：“民之大事在农，故稷为大官。今欲
修先王之绪，而弃其大功，可乎？”王不听，大旱。自二年
不雨，至于六年。十二年春，鲁武公与子括戏来朝。王
爱戏，命鲁舍括而立戏。仲山甫谏不听，卒立戏，是为
鲁懿公。二十二年，王晏起，姜后脱簪珥待罪于永巷，
使其傅母言于王曰：“使王好色而忘德，失礼而晏起，
自臣妾始。敢请罪。”王曰：“寡人之过也。”自是早朝晏罢，
卒成中兴之业。三十一年，鲁括之子伯御杀懿公而
自立。三十年，有马化为人，有兔舞于镐京。三十三年，
王伐鲁，杀伯御，立懿公之弟称，是为孝公。诸侯自是
不睦。王欲得国子之能训导诸侯者，樊穆仲曰：“鲁侯
肃恭神明，询事耇老，赋事行刑，必问遗训而咨于故
实。”王曰：“然则能训治其民矣。”乃命孝公于夷宫。四十
六年王崩。初，王将杀杜伯而非其罪，杜伯之友左儒
争之于王，九复不许。王曰：“汝别君而异友也？”儒曰：“君
道友逆，则顺君以诛友；友道君逆，则帅友以违君。”王
怒曰：“易而言则生，不易则死。”儒曰：“士不枉义以从死，
不易言以求生。臣能明君之过，以正杜伯之无罪。”王
杀杜伯，左儒死之。后宣王畋于圃田，见杜伯执弓矢
射王，王竟死，崩于田所。子幽王宫涅立。

### 幽王本纪

按：《史记周本纪》：“幽王立二年，西州三川皆震。伯阳甫
曰：‘周将亡矣。夫天地之气，不失其序，若过其序，民乱
之也。阳伏而不能出，阴迫而不能蒸，于是有地震。今
三川实震，是阳失其所而填阴也。阳失而在阴，原必
塞；原塞国必亡。夫水土演而民用也。土无所演，民乏
财用，不亡何待？昔伊、洛竭而夏亡，河竭而商亡。今周
德若二代之季矣，其川原又塞，塞必竭。夫国必依山
川，山崩川竭，亡国之征也。川竭必山崩。若国亡，不过
十年，数之纪也。天之所弃，不过其纪’。”是岁也，三川竭，
岐山崩。三年。幽王嬖爱褒姒，褒姒生子伯服，幽王欲
废太子，太子母申侯女而为后。后幽王得褒姒，爱之，
欲废申后，并去太子宜臼，以褒姒为后，以伯服为太
子。周太史伯阳读《史记》曰：“周亡矣。昔自夏后氏之衰
也，有二神龙止于夏帝庭而言曰：‘余褒之二君’。夏帝
卜杀之与去之与止之，莫吉。卜请其漦而藏之，乃吉。
于是布币而策告之。龙亡而漦在，椟而去之。夏亡，传
此器殷；殷亡又传此器。周比三代，莫敢发之。至厉王
之末，发而观之，漦流”于庭不可除。厉王使妇人裸而
噪之，漦化为元鼋，以入王后宫。后宫之童妾既龀而
遭之，既笄而孕，无夫而生子，惧而弃之。宣王之时，童
女谣曰：“檿弧箕服，实亡周国。”于是宣王闻之，有夫妇
卖是器者，宣王使执而戮之。逃于道而见乡者，后宫
童妾所弃妖子出于路者，闻其夜啼，哀而收之。夫妇
遂亡，奔于褒。褒人有罪，请入童妾所弃女子者于王
以赎罪。弃女子出于褒，是为褒姒。当幽王三年，王之
后宫见而爱之，生子伯服，竟废申后及太子，以褒姒
为后，伯服为太子。太史伯阳曰：“祸成矣，无可奈何。”褒
姒不好笑，幽王欲其笑万方，故不笑。幽王为熢燧大
鼓，有寇至则举燧火，诸侯悉至，至而无寇。褒姒乃大
笑，幽王说之，为数举燧火。其后不信，诸侯益亦不至。
幽王以虢石父为卿用事，国人皆怨。石父为人佞巧，
善谀好利，王用之。又废申后去太子也，申侯怒，与缯、
西夷、犬戎攻幽王。幽王举熢火征兵，兵莫至，遂杀幽
王骊山下，虏褒姒，尽取周赂而去。于是诸侯乃即申
侯而共立故幽王太子宜臼，是为平王，以奉周祀。
按《竹书纪年》，幽王元年庚申春正月，王即位，锡太师尹氏皇父命。

二年，泾、渭、洛竭，岐山崩。初增赋。晋文侯同王子多父
伐鄫，克之，乃居郑父之丘，是为“郑桓公。”

三年，“王嬖褒姒。”冬，大震电。

四年夏六月，陨霜。

五年，王世子宜臼出奔申。皇父作都于向。

六年，王命伯士帅师伐六济之戎。王师败逋，西戎灭
盖。冬十月辛卯朔，日有食之。

八年，王锡司徒郑伯多父命。王立褒姒之子曰伯服
为太子。

九年，申侯聘西戎，及鄫。

十年春，“王及诸侯盟于太室。”“秋九月，《桃杏》实。”王师伐
申。

十一年春正月，日晕。申人、鄫人及犬戎入宗周，弑王
及郑桓公。犬戎杀王子伯服，执褒姒以归。申侯、鲁侯、
许男、郑子立宜臼于申。虢公翰立王子余臣于携。

〈注〉武王灭殷，岁在庚寅，二十四年，岁在甲寅，“定鼎洛邑”，至幽王二百五十七年，共二百八十一年。自武王元年己卯，至幽王庚午，二百九十二年。

### 平王本纪

按《史记·周本纪》：“平王立，东迁于雒邑，辟戎寇。平王之
时，周室衰微，诸侯彊并弱，齐、楚、秦、晋始大，政由方伯。
四十九年，鲁隐公即位。五十一年，平王崩，太子泄父
蚤死，立其子林，是为桓王。”

按：《竹书纪年》：“平王。”

〈注〉自东迁以后，始纪晋事，王即位皆不书。

元年辛未，“王东徙洛邑，锡《文侯命》。”晋侯会卫侯、郑伯、
秦伯，以师从王入于成周。

三十三年，楚人侵申。

三十六年，王人戍申。

五十一年春二月乙巳，日有食之。三月庚戌，王陟。
按郑樵《通志三王纪》：“平王即位，当幽王之亡，丰、镐荡
然，犬戎侵逼近郊，于是晋文侯、郑武公、秦襄公夹辅
平王于申，而迁于王城，即成王所营之东都也。王劳
晋、郑而赐之盟曰：‘世世子孙，无相害也’。命晋文侯为
侯伯，赐秬鬯圭瓒；封秦襄公为诸侯，赐岐以西之地。
秦”始通于上国，命郑武公为司徒，郑于是取郐、虢十
邑之地而迁焉，是为新郑。自是齐、楚、秦、晋始大，政由
方伯，天子微弱，赖秦人为西堡障。故秦文公伐戎，收
周之馀民而得岐内之地，自岐以东献之周。

### 桓王本纪

按《史记·周本纪》：“桓王，平王孙也。桓王三年，郑庄公朝，
桓王不礼。五年，郑怨，与鲁易许田。许田，天子之用事
太山田也。八年，鲁杀隐公，立桓公。十三年，伐郑，郑射
伤桓王，桓王去归。二十三年，桓王崩，子庄王他立。”

### 庄王本纪

按《史记·周本纪》：“庄王立四年，周公黑肩欲杀庄王而
立王子克。辛伯告王，王杀周公，王子克奔燕。十五年，
庄王崩，子釐王胡齐立。”

### 釐王本纪〈按釐王通志作僖王〉

按：《史记周本纪》：“釐王立三年，齐桓公始霸。五年，釐王
崩，子惠王阆立。”

按：《竹书纪年》：“釐王三年，曲沃武公灭晋侯缗，以宝献
王。王命武公以一军为晋侯。”

### 惠王本纪

按《史记周本纪》：“惠王立二年，初，庄王嬖姬姚，生子颓，
颓有宠。及惠王即位，夺其大臣园以为囿，故大夫边
伯等五人作乱，谋召燕、卫师伐惠王。惠王奔温，已居
郑之栎。立釐王弟颓为王，乐及遍舞，郑、虢君怒。四年，
郑与虢君伐杀王颓，复入惠王。惠王十年，赐齐桓公
为伯。二十五年，惠王崩，子襄王郑立。”

按《竹书纪年》：“惠王元年，晋献公朝王，如成周，周阳白
兔舞于市。”

二年，王子颓乱，王居于郑。郑人入王府，多取玉，玉化
为《蜮射人》。

二十五年春正月，王陟。

### 襄王本纪

按《史记·周本纪》：襄王立，襄王母早死，后母曰惠后。惠
后生叔带，有宠于惠王，襄王畏之。三年，叔带与戎翟
谋伐襄王，襄王欲诛叔带，叔带奔齐。齐桓公使管仲
平戎于周，使隰朋平戎于晋。王以上卿礼管仲，管仲
辞曰：“臣贱有司也，有天子之二守国高在若节，《春秋》
来承王命，何以礼焉？陪臣敢辞。”王曰：“舅氏余嘉乃勋，
毋逆朕命！”管仲卒，受下卿之礼而还。九年，齐桓公卒。
十二年，叔带复归于周。十三年，郑伐滑，王使游孙伯
服请滑，郑人囚之。郑文公怨惠王之入，不与厉公爵，
又怨襄王之与卫滑，故囚伯服。王怒，将以翟伐郑。富
辰谏曰：“凡我，周之东徙，晋、郑焉依子颓之乱，又郑之
由定，今以小怨弃之。”王不听。十五年，王降翟师以伐
郑。王德翟人，将以其女为后。富辰谏曰：“平、桓、庄、惠皆
受郑劳，王弃亲，亲，翟不可从。”王不听。十六年，王绌翟后，翟人来诛杀谭伯。富辰曰：“吾数谏不从，如是不出，
王以我为怼乎？”乃以其属死之。初，惠后欲立王子带，
故以党开翟人，翟人遂入周。襄王出奔郑，郑居王于
氾。子带立为王，取襄王所绌翟后，与居温。十七年，襄
王告急于晋，晋文公纳王而诛叔带，襄王乃赐晋文
公珪鬯弓矢为伯，以河内地与晋。二十年，晋文公召
襄王，襄王会之河阳、践土，诸侯毕朝。《书讳》曰：“天王狩
于河阳。”二十四年，晋文公卒。三十一年，秦穆公卒。三
十二年，襄王崩。

### 顷王本纪

按：《史记周本纪》：“襄王崩，子顷王壬臣立。”

按：《竹书纪年》：“顷王元年癸卯。”

六年，彗星入北斗，王陟。

### 匡王本纪

按：《史记周本纪》：“顷王六年，崩，子匡王班立。”

### 定王本纪

按《史记·周本纪》：“匡王六年，崩，弟瑜立，是为定王。定王
元年，楚庄王伐陆浑之戎，次洛，使人问九鼎，王使王
孙满应设以辞，楚兵乃去。十年，楚庄王围郑，郑伯降，
已而复之。十六年，楚庄王卒。二十一年，定王崩，子简
王夷立。”

### 简王本纪

按《史记周本纪》：“简王立十三年，晋杀其君厉公，迎子
周于周，立为悼公。十四年，简王崩，子灵王泄心立。”
按郑樵《通志三王纪》：“简王八年春，鲁成公朝周，王使
刘康公、成肃公会晋厉公伐秦。十二年，尹武公、单襄
公及诸侯伐郑。十三年春，晋人弑厉公，逆襄公之曾
孙周于京师而立之，是为悼公。十四年，崩，子泄心立，
是为灵王。”

### 灵王本纪

按：《史记周本纪》：“灵王立二十四年，齐崔杼弑其君庄
公。二十七年，灵王崩，子景王贵立。”

按：郑樵《通志三王纪》：“灵王生而有髭髯，甚神圣。东迁
之后，王室衰微，至灵王始振。二十一年十一月庚子，
孔子生。二十七年，王崩，次子贵立，是为景王。”

### 景王本纪

按《史记周本纪》：“景王十八年，后太子圣而早卒。二十
年，景王爱子朝欲立之，会崩，子丐之党与争立，国人
立长子猛为王。”

### 悼王本纪

按《史记周本纪》：“子朝攻杀猛，猛为悼王。晋人攻子朝
而立丐，是为敬王。”

按：郑樵《通志三王纪》：“悼王立未及一年，王子朝攻杀
之。”

### 敬王本纪

按《史记·周本纪》：“敬王元年，晋人入敬王，子朝自立，敬
王不得入，居泽。四年，晋率诸侯入敬王于周，子朝为
臣，诸侯城周。十六年，子朝之徒复作乱，敬王奔于晋。
十七年，晋定公遂入敬王于周。三十九年，齐田常杀
其君简公。四十一年，楚灭陈，孔子卒。四十二年，敬王
崩，子元王仁立。”

按：郑樵《通志三王纪》：“敬王元年，晋人立王。王子朝自
立，王不得入，居于泽。四年，晋率诸侯纳王于周，尹氏、
召伯、毛伯以子朝奔楚。十年，王以子朝之乱，王城堕
坏，欲迁于成周。八月，王使富辛、石张请城于晋。冬，晋
魏舒合诸侯之师城成周。十四年春，王人、晋侯会诸
侯于召陵，谋伐楚。十五年，王人杀子朝于楚。十六年”，
周儋翩率王子朝之徒，因郑人作乱，伐周六邑。十二
月，天王处于姑莸。十七年，尹氏复党儋翩为乱。夏，单
武公、刘桓公败尹氏于穷谷。冬，单子、刘子逆王。十一
月，王入于王城。十八年春，单子、刘子讨儋翩之党，以
定王室。三十九年春，鲁人西狩获麟。四十一年夏四
月己丑，孔子卒。四十三年，王崩，子仁立，是为元王。

### 元王本纪

按：《史记周本纪》：“敬王崩，子元王仁立。”

### 定王本纪〈按竹书纪年及通志作贞定王〉

按：《史记周本纪》：“元王八年，崩，子定王介立。”

### 哀王本纪

按《史记·周本纪》：“定王十六年，三晋灭智伯，分有其地。
二十八年，定王崩，长子去疾立，是为哀王。”

### 思王本纪

按《史记周本纪》：“哀王立三月，弟叔袭杀哀王而自立，
是为思王。”

### 考王本纪

按：《史记·周本纪》：“思王立五月，少弟嵬攻杀思王而自
立，是为考王。”此三王皆定王之子。

### 威烈王本纪

按《史记·周本纪》：考王十五年，崩，子威烈王午立。考王
封其弟于河南，是为桓公，以续周公之官职。桓公卒，
子威公代立。威公卒，子惠公代立，乃封其少子于巩，
以奉王，号东周惠公按《竹书纪年》，威烈王十八年，王命韩景子、赵烈子及
我师伐齐，入长垣。

二十三年，王命晋卿魏氏、赵氏、韩氏为诸侯。

二十四年，王陟。

### 安王本纪

按《史记周本纪》：“威烈王二十三年，九鼎震，命韩、魏、赵
为诸侯。二十四年，崩，子安王骄立。是岁盗杀楚声王。”

### 烈王本纪

按《史记·周本纪》：安王立二十六年，崩，子烈王喜立。烈
王二年，周太史儋见秦献公曰：“始周与秦国合而别，
别五百载复合，合十七岁而霸王者出焉。”十年，烈王
崩，弟扁立，是为显王。

### 显王本纪

按《史记·周本纪》：“显王五年，贺秦献公，献公称伯。九年，
致文武胙于秦孝公。二十五年，秦会诸侯于周。二十
六年，周致伯于秦孝公。三十三年，贺秦惠王。三十五
年，致文武胙于秦惠王。四十四年，秦惠王称王。其后
诸侯皆为王。四十八年，显王崩。”

按《竹书纪年》：“显王十九年，王如卫，命公子南为侯。
三十八年，王会郑威侯于巫沙。”

四十二年，“九鼎沦泗”，没于渊。

四十八年，王陟。

### 慎靓王本纪

按：《史记周本纪》：“显王崩，子慎靓王定立。”

### 赧王本纪

按《史记·周本纪》：慎靓王立六年，崩，子赧王延立。王赧
时，东西周分治，王赧徙都西周。西周武公之共太子
死，有五庶子，毋适立。司马翦谓楚王曰：“不如以地资
公子咎，为请太子。左成曰：‘不可。周不听，是公之知困
而交疏于周也。不如请周君孰欲立，以微告翦，翦请
令楚贺之以地’。”果立公子咎为太子。八年，秦攻宜阳，
楚救之，而楚以周为秦故，将伐之。苏代为周说楚王
曰：“何以周为秦之祸也？言周之为秦甚于楚者，欲令
周入秦也，故谓周，秦也。周知其不可解，必入于秦，此
为秦取周之精者也。为王计者，周于秦因善之，不于
秦亦言善之，以疏之于秦。周绝于秦，必入于郢矣。秦
借道两周之间，将以伐韩，周恐借之”畏于韩，不借畏
于秦。史厌谓周君曰：“何不令人谓韩公叔曰秦之敢
绝周而伐韩者，信东周也。公何不与周地，发质使之
楚？秦必疑楚不信周，是韩不伐也。又谓秦曰‘韩彊与
周地，将以疑周于秦也。周不敢不受，秦必无辞而令
周不受，是受地于韩而听于秦。秦召西周君，西周君
恶往，故令人谓韩王’”曰：“秦召西周君，将以使攻王之
南阳也，王何不出兵于南阳？周君将以为辞于秦。周
君不入秦，秦必不敢逾河而攻南阳矣。”东周与西周
战，韩救西周。或为东周说韩王曰：“西周故天子之国，
多名器重宝。王案兵毋出，可以德东周，而西周之宝
必可以尽矣。”王赧谓成君：“楚围雍氏，韩征甲与粟于
东周”，东周君恐，召苏代而告之。代曰：“君何患于是？臣
能使韩毋征甲与粟于周，又能为君得高都。”周君曰：
“子苟能，请以国听子。”代见韩相国曰：“楚围雍氏，期三
月也。今五月不能拔，是楚病也。今相国乃征甲与粟
于周，是告楚病也。”韩相国曰：“善。”使者已行矣。代曰：“何
不与周高都？”韩相国大怒曰：“吾毋征甲与粟于周亦
已多矣，何故与周高都也？”代曰：“与周高都，是周折而
入于韩也。秦闻之，必大怒，忿周，即不通周使，是以弊
高都，得完周也。曷为不与？”相国曰：“善。”果与周高都。三
十四年，苏厉谓周君曰：“秦破韩、魏，扑师武，北取赵、蔺、
离石者，皆白起也。是善用兵，又有天命。今又将兵出
塞攻梁，梁破则周危矣。君”何不令人说《白起》乎？曰：“楚
有养由基者，善射者也。去柳叶百步而射之，百发而
百中之。左右观者数千人，皆曰善射。有一夫立其旁
曰‘善，可教射矣’。养由基怒，释弓扼剑曰：‘客安能教我
射乎’？客曰：‘非吾能教子支左诎右也。夫去柳叶百步
而射之，百发而百中之，不以善息。少焉气衰力倦，弓
拨矢钩，一发不中者，百发尽息。今破韩、魏，扑师武，北
取赵、蔺、离石者，公之功多矣。今又将兵出塞，过两周，
倍韩攻梁，一举不得，前功尽弃。公不如称病而无出’。”
四十二年，秦破华阳，约马犯谓周君曰：“请令梁城。”周
乃谓梁王曰：“周王病若死，则犯必死矣。犯请以九鼎
自入于王，王受九鼎而图犯。”梁王曰：“善。”遂与之卒言
戍周因谓秦王曰：“梁非戍周也，将伐周也。王试出兵
境以观之。”秦果出兵。又谓梁王曰：“周王病甚矣，犯请
后可而复之今王使卒之周诸侯皆生心后举事且
不信。不若令卒为周城以匿事端。”梁王曰：“善。”遂使城
周四十五年周君之秦客谓周最曰：“公不若誉秦王
之孝因以应为太后养地秦王”必喜。是公有秦交。交
善，周君必以为公功；交恶，劝周君入秦者，必有罪矣。
秦攻周，而周最谓秦王曰：“为王计者，不攻周，攻周实
不足以利声畏天下。天下以声畏秦，必东合于齐，兵
弊于周。合天下于齐，则秦不王矣。”天下欲弊秦，劝王攻周，秦与天下弊，则令不行矣。五十八年，三晋距秦，
周令其相国之秦，以秦之轻也。还其行客谓相国曰：
“秦之轻重未可知也。秦欲知三国之情，公不如急见
秦王曰：‘请为王听东方之变，秦王必重公。重公，是秦
重周，周以取秦也。齐重则固有周聚以收齐，是周常
不失重国之交也’。”秦信周，发兵攻三晋。五十九年，秦
取韩阳城、负黍，西周恐，倍秦，与诸侯约，从将天下锐
师，出伊阙攻秦，令秦无得通阳城。秦昭王怒，使将军
摎攻西周。西周君奔秦，顿首受罪，尽献其邑三十六，
口三万。秦受其献，归其君于周。周君王赧卒，周民遂
东亡秦，取九鼎宝器，而迁西周公于𢠸狐。后七岁，秦
庄襄王灭东、西周，东西周皆入于秦。周既不祀，